शिव भगवानलाई कुल्चिने पाल्ही कोटकी काली भगवती
नवलपरासी जिल्लाको पाल्ही नन्दन गाउँपालिका वडा नं.४ मा अवस्थित प्राचीन एवम् प्रख्यात पाल्ही कोटकी काली भगवती मन्दिर छ ।
पाल्हीनन्दन (नवलपरासी), चैत ४ गते । नवलपरासी जिल्लाको पाल्ही नन्दन गाउँपालिका वडा नं.४ मा अवस्थित प्राचीन एवम् प्रख्यात पाल्ही कोटकी काली भगवती मन्दिर छ । यो मन्दिर परासीबाट करिब ८ किलोमिटर दक्षिण परासी महेशपुर राजमार्गको दाहिनेतर्फ रहेको छ ।पाल्पाका सेनबंशी राजाहरूको अधीनमा रहेको यस क्षेत्रमा सेनवंंशी राजाहरूको दरबार रहेको र यही दरबारभित्र पाल्ही कोटकी काली भगवती छन् । यस मन्दिरको स्थापना पाल वंशीय राजाहरूको पालामा भएकाले यी भगवतीलाई पाल्ही कोटकी भगवती भनिएको हो ।यी पाल्ही कोटकी काली भगवतीको मन्दिर सेनशैलीको कालीको प्रतिमा अमूर्त मृण्मय पिण्डको रूपमा छ । यस मन्दिरको चौका माथि माटाका अर्धगोलाकार लहरै थुम्का उठाइएको छ । त्यही चौका भित्तामा सेनशैलीको शिलाको निकै नै आकर्षक मूर्तिसमेत स्थापना गरिएको छ। पाल्ही राजाले त्यहाँ कोटका स्थापना गरिएको कोटकाली देवीको प्रतीक मूर्ति प्यागोडा शैलीको एक मन्दिरभित्र रहेको छ ।यी कालीले बायाँ हातमा खड्ग लिएकीले ज्ञानदायिनी र शान्त अवस्थाकी काली मानिन्छ । यहाँ विभिन्न किसिमका अन्य देव देवताका मूर्ति  छन् । मन्दिरको अगाडि ठुलो सिंहको मूर्ति र घण्टहरू झुन्डिएको छ भने देवीको मूर्ति रातो वस्त्रले सजिएकाले निकै नै आकर्षक देखिन्छ ।वि.सं. १९०० मा इन्द्र सुब्बा भन्नेले गुठीको व्यवस्थासमेत गरिदिएका थिए । यस मन्दिरका पुजारी बेदब्यास पाठकका अनुसार एक दिन पाल्ही भगवती निकै नै क्रोधित हुँदा, उनको नजिक कोही पनि जान नसकेर शिव भगवानलाई गुहार मागे ।पाल्ही भगवतीको क्रोधलाई शान्त पार्न शिव भगवान् नजिक जाँदा पाल्ही भगवतीले शिवलाई पनि नचिनेर कुल्चिएको भनाइ छ । जुन पाल्ही भगवतीको मूर्तिको तल देख्न सकिने पुजारी वेद व्यास पाठकले बताउनु भयो ।साथै यस मन्दिरमा हिन्दुहरूको महानपर्व विजयादशमी, चैत्र दशलगायतमा सबैको कल्याणका लागि तान्त्रिक विधिले पञ्चवलीसहित पूजा गरिन्छ । पुजारी पाठकका अनुसार यस मन्दिरमा नेपाललगायत छिमेकी राष्ट्र भारतबाट अत्यधिक भक्तजनहरू यस मन्दिरमा आउने गर्दछन् । यस मन्दिरमा दैनिक नित्य पूजा हुने गर्दछ ।यस मन्दिरमा पूजा अर्चना गर्नाले आफूले चिताएको कुरा पूर्ण हुने जनविश्वास छ । यही मन्दिरदेखि पूर्वतर्फ अर्थात् देव गाउँमा चामुण्डा देवीको मूर्ति छ । मन्दिरको क्षेत्रफल १.५ बिघा भएकोले यहाँ विभिन्न देव देवताका साना साना थुप्रै मन्दिर छन् ।मन्दिरको प्रवेशद्वारको दाहिनेतर्फ पुरातत्त्व विभागको सूचना बोर्डसमेत राखिएको छ । यही सूचना बोर्डले पनि प्रमाणित गर्दछ कि यो प्राचीन मन्दिर हो । यस मन्दिरको व्यवस्थापनका लागि ११ सदस्यीय कोटकी काली भगवती मन्दिर विकास तथा संरक्षण समिति पनि गठन गरिएको छ ।  